Document ID: 31993D0231

Komisijos sprendimas
1993 m. kovo 30 d.
leidžiantis, prekiaujant sėklinėmis bulvėmis, tam tikrų valstybių narių visoje arba dalyje teritorijos taikyti griežtesnes nei nurodyta Tarybos direktyvos 66/403/EEB I ir II prieduose priemones nuo tam tikrų ligų
(93/231/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/403/EEB dėl prekybos sėklinėmis bulvėmis [1] su paskutiniais pakeitimais, padarytais Tarybos direktyva 93/3/EEB [2], ypač į jos 13 straipsnio 2 dalį,
atsižvelgdama į Vokietijos, Airijos ir Jungtinės Karalystės prašymą,
kadangi Direktyva 66/403/EEB nustato leistinus nukrypimus dėl tam tikrų kenksmingų organizmų;
kadangi minėtoji direktyva vis dar leidžia valstybėms narėms sėklinių bulvių vidaus produkcijai taikyti griežtesnius reikalavimus;
kadangi Airija visoje savo teritorijoje bei Vokietija ir Jungtinė Karalystė tam tikrose savo teritorijų dalyse nori taikyti minėtos direktyvos nuostatas dėl tam tikrų organizmų, kurie ypač kenkia bulvių derliui šiuose regionuose;
kadangi, remiantis ankstesne patirtimi, galima manyti, kad prekyba sėklinių bulvių kategorijomis, kurios neatitinka griežtesnių reikalavimų nei nustatyta minėtos direktyvos I ir II prieduose, dėl tam tikrų kenksmingų organizmų, ypač kenkia bulvių derliui visoje Airijos teritorijoje ir tam tikrose Vokietijos ir Jungtinės Karalystės teritorijų dalyse;
kadangi Direktyva 93/17/EEB [3] Komisija nustatė Bendrijos elitinių sėklinių bulvių klases bei šioms klasėms keliamus reikalavimus ir nuorodas; kadangi šioms klasėms priskiriamos sėklinės bulvės turėtų būti laikomos tinkamomis parduoti valstybių narių, kurioms toks leidimas suteikiamas pagal minėtos Direktyvos 66/403/EEB 13 straipsnio 2 dalį, teritorijose;
kadangi palyginus visoje Airijos teritorijoje ir tam tikrose Vokietijos ir Jungtinės Karalystės teritorijų dalyse sėklinių bulvių vidaus produkcijai taikytas priemones ir Bendrijos elitinių sėklinių bulvių EEB klases, galima teigti, kad:
- "EEB 1 klasė" atitinka griežtesnius reikalavimus,
- "EEB 2 klasė" yra lygiavertė sėklinėms bulvėms auginti skirtai vidaus produkcijai,
- "EEB 3 klasė" yra lygiavertė bulvėms auginti skirtai vidaus produkcijai;
kadangi todėl turėtų būti leidžiama Airijai visoje jos teritorijoje bei Vokietijai ir Jungtinei Karalystei tam tikrose jų teritorijų dalyse leisti prekiauti tik Direktyvoje 93/17/EEB nustatytų Bendrijos elitinių sėklinių bulvių klasių sėklinėmis bulvėmis;
kadangi toks leidimas atitinka valstybių narių įsipareigojimus pagal bendras augalų sveikatos taisykles, nustatytas Tarybos direktyva 77/93/EEB [4] su paskutiniais pakeitimais, padarytais Komisijos direktyva 92/103/EEB [5];
kadangi šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priedo 1 skiltyje išvardytoms valstybėms narėms leidžiama prie jų pavadinimų priedo 2 skiltyje nurodytuose regionuose leisti prekiauti tik elitinėmis sėklinėmis bulvėmis, priklausančiomis šioms Komisijos direktyvoje 93/17/EEB nustatytoms Bendrijos klasėms:
a) sėklinėms bulvėms auginti - "EEB 1 klasei" ir "EEB 2 klasei";
b) bulvėms auginti - "EEB 1 klasei", "EEB 2 klasei" arba "EEB 3 klasei".
2 straipsnis
Suinteresuotos valstybės narės sukuria nuolatinės kontrolės sistemą, kuri užtikrintų, kad būtų nuosekliai laikomasi leidimą reglamentuojančių sąlygų, ir parengia ataskaitas; šią sistemą prižiūri Komisija.
3 straipsnis
Pagal 1 straipsnį suteiktas leidimas iškart panaikinamas, jei nustatoma, jog nebetenkinamos nustatytos sąlygos.
4 straipsnis
Šis sprendimas taikomas nuo Tarybos direktyvos 91/683/EEB [6] įgyvendinimui nustatytos dienos.
5 straipsnis
Šis sprendimas skirtas valstybėms narėms.
Priimta Briuselyje 1993 m. kovo 30 d.

Labels: 7
3
17
6